 Eksodusi 11 IBhayibheli Elikuyi-Internet INguqulo Yezwe ElishaEksodusi 11:1-1011 UJehova wathi kuMose: Kunenhlupho eyodwa esasele engizoyiletha phezu kukaFaro neGibhithe. Ngemva kwalokho uzonimukisa lapha. Lapho enimukisa ngokuphelele, uzonixosha nokunixosha. 2 Manje, khuluma ezindlebeni zabantu, uthi kufanele bacele yileyo naleyo ndoda kumngane wayo nalowo nalowo wesifazane kumngane wakhe izinto zesiliva nezinto zegolide. 3 Ngakho-ke uJehova wanika abantu umusa emehlweni abaseGibhithe. Lo muntu uMose wayemkhulu kakhulu ezweni laseGibhithe, emehlweni ezinceku zikaFaro, nasemehlweni abantu. 4 UMose wathi: Yilokhu uJehova akushilo, Phakathi kwamabili ngiyaphuma ngiya phakathi kweGibhithe, 5 wonke amazibulo ezweni laseGibhithe azokufa, kusukela ezibulweni likaFaro ohlezi esihlalweni sakhe sobukhosi kuya ezibulweni lencekukazi esetsheni lokugaya nawo wonke amazibulo ezilwane. 6 Futhi ngokuqinisekile kuzoba khona isililo esikhulu kulo lonke izwe laseGibhithe, esingakaze sibe khona esinjengaso, futhi esingeke siphinde sibe khona esinjengaso. 7 Kodwa akukho nja ezogwavumela noma ngubani kubantwana bakwa-Israyeli, kusukela kumuntu kuya esilwaneni; ukuze nazi ukuthi uJehova angawenza umahluko phakathi kwabaseGibhithe nabantwana bakwa-Israyeli. 8 Futhi zonke lezi zinceku zakho ngokuqinisekile zizokwehlela kimi ziwe ngobuso kimi, zithi, Hamba, wena kanye nabo bonke abantu abalandela izinyathelo zakho. Ngemva kwalokho ngizophuma. Wabe esephuma kuFaro evutha intukuthelo. 9 Khona-ke uJehova wathi kuMose: UFaro ngeke anilalele, ukuze izimangaliso zami zandiswe ezweni laseGibhithe. 10 UMose no-Aroni bazenza zonke lezi zimangaliso phambi kukaFaro; kodwa uJehova wayeyiyeka inhliziyo kaFaro ukuba ibe yisijaka, akabamukisanga abantwana bakwa-Israyeli ezweni lakhe.Eksodusi 11 